《郑州道中望周世宗陵》
清代·胡承诺

五季十三君，显德称有道。继乱骋英图，扶义拥大宝。

中权帷幄深，前锋技击好。虎旅清雄霸，龙骑跃丹漅。

国步尚危浅，惊飙折何蚤。徯予去委裘，助顺移苍昊。

一乘归蓟祝，五畤异丰镐。荆坟寄空山，寝宫无遗燎。

玉箫咽清夜，银凫没幽沼。仿佛见袄云，徘徊宿怪鸟。

异代颇蒸尝，有司亦草草。征车过其旁，尘沙阅昏晓。

作者简介：（1607—1681）明末清初湖北天门人，字君信，号石庄。明崇祯九年举人。入清不仕。顺治十二年，部铨县职。康熙五年，被征入都，次年，至京师，未几告归。穷年诵读，于书无所不窥。晚著《绎志》二十余万言。另有《青玉轩诗》、《菊佳轩诗集》等。